-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

1.  ลักษณะของผลิตภัณฑ์หรือบริการ

ธุรกิจของบริษัทฯและบริษัทย่อย แบ่งออกเป็น 2 สายงาน ได้แก่
สายงานธุรกิจที่ปรึกษาทางการเงินและวาณิชธนกิจ
และสายงานธุรกิจการให้บริการบริหารสินทรัพย์ด้อยคุณภาพ
โดยมีทีมงานบุคลากรที่มีประสบการณ์และความชำนาญในด้านต่างๆ ที่บริษัทฯและบริษัทย่อยให้บริการ
ได้แก่ การปรับโครงสร้างหนี้ การจัดทำแผนและบริหารแผนฟื้นฟูกิจการ การระดมเงินทุน
การปรับโครงสร้างทางการเงิน การหาพันธมิตรทางธุรกิจ การซื้อ/ขายและการควบรวมกิจการ
และการรับเป็นผู้บริหารสินทรัพย์ด้อยคุณภาพ เป็นต้น
ซึ่งบริการที่ปรึกษาทางการเงินของบริษัทฯและบริษัทย่อย
สามารถครอบคลุมถึงความต้องการของลูกค้าในทุกๆด้าน

สายงานธุรกิจที่ปรึกษาทางการเงินและวาณิชธนกิจ ดำเนินงานโดยบริษัทฯ และบริษัทย่อย AIP
ตามรายละเอียดในย่อหน้าถัดไป
สายงานธุรกิจการให้บริการบริหารสินทรัพย์ด้อยคุณภาพดำเนินงานโดยบริษัทฯ โดยมีบริษัทย่อย
เอแคป เซอร์วิสเซส เป็นผู้ลงทุนในทรัพย์สินที่ใช้ในการบริหารสินทรัพย์ด้อยคุณภาพของโครงการ
SAM และให้เช่าแก่บริษัทฯ

  3.1.1 ธุรกิจที่ปรึกษาทางการเงินและวาณิชธนกิจ

บริษัทฯให้บริการด้านที่ปรึกษาทางการเงินและวาณิชธนกิจ โดยมี AIP
ซึ่งเป็นบริษัทย่อยประกอบธุรกิจเป็นผู้ทำแผนและบริหารแผนฟื้นฟูกิจการภายใต้พระราชบัญญัติล้มละลาย
สำหรับงานที่อยู่ในกระบวนการของศาลล้มละลาย
ซึ่งทีมงานที่ดูแลรับผิดชอบในสายงานที่ปรึกษาทางการเงินและวาณิชธนกิจ มีจำนวนทั้งสองบริษัท รวม
29 คน ประกอบด้วยผู้บริหาร 5 คน เจ้าหน้าที่ระดับผู้อำนวยการ 3 คน
เจ้าหน้าที่ระดับผู้ช่วยผู้อำนวยการ 3 คน เจ้าหน้าที่ระดับผู้จัดการ 2 คน
เจ้าหน้าที่ระดับพนักงานปฎิบัติการ 5 คน เจ้าหน้าที่ระดับพนักงานสนับสนุนอื่นๆ 11 คน

การให้บริการงานที่ปรึกษาทางการเงินของบริษัทฯมีขอบเขตงานดังนี้

-   บริการให้คำปรึกษาในการปรับโครงสร้างหนี้ และเป็นผู้จัดทำแผนและผู้บริหารแผนฟื้นฟูกิจการ
    โดยสำหรับลูกค้าที่อยู่ในกระบวนการฟื้นฟูกิจการของศาลล้มละลาย
    ซึ่งต้องอาศัยใบอนุญาตในการเป็นผู้จัดทำแผนและเป็นผู้บริหารแผนฟื้นฟูกิจการ
    จะเป็นงานในหน้าที่ของบริษัทย่อย AIP

-   บริการให้คำปรึกษาและเป็นตัวกลางในการซื้อ/ขาย หรือควบรวมกิจการ

-   บริการให้คำปรึกษาในการจัดหาแหล่งเงินทุนให้แก่กิจการและโครงการต่างๆ
    ทั้งในรูปของเงินลงทุนและเงินให้สินเชื่อ โดยการเป็นผู้จัดหาผู้ร่วมทุนในกิจการ
    และการจัดทำเอกสารการศึกษาความเป็นไปได้ของโครงการและการเสนอขอสินเชื่อ

-   บริการเป็นที่ปรึกษาทางการเงินในการออกและเสนอขายหลักทรัพย์
    การนำบริษัทเข้าจดทะเบียนในตลาดหลักทรัพย์ฯ

-   บริการให้คำปรึกษาทางการเงินในการทำรายการประเภทต่างๆ
    ของบริษัทที่จดทะเบียนในตลาดหลักทรัพย์ฯ

-   บริการให้บริการที่ปรึกษาทางการเงินอื่นๆที่เกี่ยวข้อง เช่น การตรวจสอบสถานะของกิจการ
    (Due Diligence Service) การให้คำปรึกษาเรื่องระบบการเงินและบัญชี,
    การวิเคราะห์และรายงานสถานะเงินสดของกิจการ (Cash Monitoring),
    การประเมินมูลค่ากิจการ, การให้คำปรึกษาเรื่องปรับโครงสร้างการจัดการ,
    การศึกษาความเป็นไปได้ของโครงการ และอื่นๆ

บริษัทฯมีนโยบายจัดแบ่งงานให้แก่พนักงานทุกคนสามารถปฏิบัติงานครอบคลุมงานบริการที่ปรึกษาทุกประเภท
เนื่องจากจะเป็นประโยชน์ ดังนี้

-   เป็นการสร้างเสริมคุณภาพของพนักงานให้มีความรู้ความเชี่ยวชาญครอบคลุมทุกสาขาทางด้านการเงิน
    เพื่อให้พนักงานสามารถนำความรู้ไปใช้ประโยชน์ในการปฏิบัติงานได้อย่างเต็มที่

-   เป็นการวางโครงสร้างการปฏิบัติงานที่ให้พนักงานสามารถทำงานทดแทนกันได้
    เพื่อเป็นการป้องกันปัญหาการขาดแคลนบุคลากร

  รายละเอียดการบริการและการปฏิบัติงานด้านที่ปรึกษาทางการเงิน สามารถสรุปได้ดังนี้

1)  บริการด้านการปรับโครงสร้างหนี้ การจัดทำแผนฟื้นฟูกิจการ
    และการบริหารแผนการฟื้นฟูกิจการ

  ลักษณะของงาน สรุปได้ ดังนี้

-   การปรับโครงสร้างหนี้ (Debt Restructuring)
    บริษัทฯจะให้คำปรึกษาแนวทางการจัดโครงสร้างหนี้
    จัดทำประมาณทางการเงินและวิเคราะห์ความเป็นไปได้ของกิจการหลังปรับโครงสร้าง
    รวมทั้งเป็นตัวแทนหรือเป็นตัวกลางในการเจรจา ให้คำแนะนำ
    และร่วมกำหนดแผนการชำระหนี้ระหว่างเจ้าหนี้และลูกหนี้

-   เป็นผู้จัดทำแผนและเป็นผู้บริหารแผนฟื้นฟูกิจการ ภายใต้กรอบกฎหมายพระราชบัญญัติล้มละลาย
    งานส่วนนี้อยู่ภายใต้การดำเนินงานของ AIP ซึ่งได้รับการอนุมัติจากสำนักฟื้นฟูกิจการของลูกหนี้
    กรมบังคับคดี กระทรวงยุติธรรม
    ให้ขึ้นทะเบียนเป็นผู้ทำแผนฟื้นฟูกิจการและผู้บริหารแผนฟื้นฟูกิจการ รับอนุญาต
    ภายใต้กฎของกระทรวงยุติธรรม

-   การกำหนดระยะเวลาในการเป็นที่ปรึกษาตามสัญญาจ้าง โดยปกติมี 2 รูปแบบ
    คือแบบมีกำหนดระยะเวลา และแบบไม่มีการกำหนดระยะเวลาการทำงานตามสัญญา
    ซึ่งเหตุผลในการไม่กำหนดระยะเวลาของสัญญา
    เนื่องจากระยะเวลาที่ใช้ในการดำเนินการให้เสร็จสิ้นนั้นจะผันแปรตามเงื่อนไขและปัจจัยสภาพแวดล้อมของงาน
    เช่น ขนาดของภาระหนี้ สถานะของหนี้ สภาพความซับซ้อนของโครงสร้างหนี้
    จำนวนและประเภทของเจ้าหนี้ และสถานะกิจการของลูกหนี้ เป็นต้น อย่างไรก็ตาม
    ในกรณีที่จำเป็นต้องมีการกำหนดระยะเวลา บริษัทฯ
    จะพิจารณาโดยประเมินจากปัจจัยต่างๆตามที่ได้ระบุข้างต้น

-   การจัดเก็บค่าธรรมเนียมการบริการ จะจัดแบ่งออกเป็น 2 ส่วน ได้แก่

  1. ค่าธรรมเนียมรายเดือน (Retainer fee)
  ซึ่งจะประเมินจากศักยภาพในการในการสร้างกระแสเงินสดของลูกค้า
  และใช้เกณฑ์การประมาณการเวลาและบุคลากรที่จะต้องใช้ในการปฏิบัติงาน
  ซึ่งค่าธรรมเนียมรายเดือนอาจจะมีการกำหนดระยะเวลาที่แน่นอนที่บริษัทฯ
  สามารถเก็บจากลูกค้าได้ หรืออาจเป็นการจัดเก็บไปเรื่อยๆ ในทุกๆเดือน
  จนกว่าจะสิ้นสุดการปฏิบัติงาน ส่วนใหญ่มีระยะเวลาประมาณ 6-12 เดือน
  นอกจากนี้ยังกำหนดโดยพิจารณาจากปัจจัยด้านการแข่งขันด้วย และ

  2. ค่าธรรมเนียมเมื่องานสำเร็จ (Success Fee)
  ซึ่งบางกรณีจะกำหนดเป็นร้อยละของมูลค่าโครงการของงานที่ดำเนินการ
  หรือในบางกรณีบริษัทฯจะกำหนดเป็นจำนวนเงิน โดยพิจารณาจากมูลค่าโครงการ

-   สัญญาจ้างที่ปรึกษาของบริษัทฯ มีการระบุเหตุแห่งการยกเลิกการจ้างระหว่างการปฏิบัติงาน
    รวมทั้งการกำหนดระยะเวลาการแจ้งล่วงหน้า และสิทธิการรับค่าธรรมเนียมของบริษัทฯ
    ภายหลังจากการยกเลิกสัญญาจ้าง ซึ่งจะสามารถปกป้องสิทธิและความเสี่ยงของบริษัทฯ
    ในการขอรับชำระค่าธรรมเนียมซึ่งเป็นผลจากการปฏิบัติงาน

-   ขอบเขตงานด้านที่ปรึกษาการเงินด้านการปรับโครงสร้างหนี้ และการทำแผนฟื้นฟูกิจการ
    สามารถสรุปได้ดังนี้

    -   ประเมินสภาพปัญหาเบื้องต้น เพื่อกำหนดกรอบการทำงาน
        การควบคุมและตรวจสอบให้เหมาะสมและชัดเจน

    -   วิเคราะห์โครงสร้างของหนี้สิน เพื่อกำหนดสถานภาพของเจ้าหนี้แต่ละราย
        ทั้งทางกฎหมายและทางพาณิชย์

    -   สอบทานข้อมูลทางบัญชีและธุรกิจ เพื่อให้ทราบถึงสถานภาพทางการเงินที่แท้จริง (Due
        Diligence)

    -   ประเมินมูลค่าธุรกิจ ให้ความช่วยเหลือจัดทำประมาณการทางการเงิน
        และประมาณความสามารถในการชำระหนี้

    -   ประมวลข้อมูล ข้อเท็จจริง และผลการวิเคราะห์
        เพื่อช่วยกำหนดทางเลือกในการปรับปรุงโครงสร้างทางการเงิน โครงสร้างธุรกิจ
        ตลอดจนขั้นตอนการดำเนินธุรกิจ

    -   ให้ความช่วยเหลือในการเป็นตัวกลางในการเจรจาระหว่างเจ้าหนี้และลูกหนี้
        ถึงเหตุผลและแนวทางในการปรับโครงสร้างหนี้ที่เหมาะสม

    -   ให้ความช่วยเหลือจัดทำแผนปรับปรุงโครงสร้างทางการเงิน ปรับปรุงโครงสร้างธุรกิจ
        ตลอดจนปรับปรุงการดำเนินธุรกิจ

    -   ให้คำปรึกษาและจัดทำรายการข้อสนเทศ
        เอกสารแผนการปรับโครงสร้างหนี้และการฟื้นฟูกิจการ หรือเอกสารตามความเหมาะสม
        รวมทั้งเอกสารประกอบอื่นใดที่จำเป็นเพื่อเสนอต่อเจ้าหนี้ และผู้ที่เกี่ยวข้อง
        เพื่อใช้ประกอบการพิจารณาเพื่ออนุมัติแผน

    -   ประสานงานกับผู้ประเมินราคาทรัพย์สิน

-   สำหรับงานด้านการบริหารแผนฟื้นฟูกิจการ มีขอบเขตการดำเนินงานโดยสรุปดังนี้

    -   อำนวยความสะดวกและดำเนินธุรกรรมตามที่ระบุไว้ในแผน

    -   ดำเนินการลดทุนหรือเพิ่มทุนของลูกค้าตลอดจนดำเนินการตามที่ระบุไว้ในแผน

    -   การจำหน่ายทรัพย์สินที่ไม่จำเป็นในการประกอบธุรกิจตามที่ระบุไว้ในแผน

    -   การรวบรวมทรัพย์สินและการดำเนินการใช้สิทธิเรียกร้องในทางคดี

    -   ชำระเงินให้แก่เจ้าหนี้ตามที่กำหนดไว้ในแผน
        รวมทั้งการใช้สิทธิหักกลบลบหนี้กับเจ้าหนี้ที่มีค้างอยู่กับลูกค้า

    -   ร้องขอต่อศาลเพื่อแก้ไขเปลี่ยนแปลงข้อบังคับหรือหนังสือบริคณห์สนธิของลูกค้า
        หรือตราสารจัดตั้งบริษัทของลูกค้า ตามแนวทางที่กำหนดไว้ในแผน

    -   ใช้สิทธิตามกฎหมายต่าง ๆ ของผู้ถือหุ้น ยกเว้นสิทธิในการรับเงินปันผล

    -   บริหารกิจการและทรัพย์สินของลูกค้า รวมทั้ง ซื้อ ขาย จำหน่าย
        หรือจัดการโดยประการอื่นเกี่ยวกับทรัพย์สินใด ๆ ของลูกค้า
        และทั้งอาจนำทรัพย์สินของลูกค้าไปเป็นหลักประกันต่าง ๆ
        เพื่อประโยชน์ในการดำเนินธุรกิจของลูกค้า

    -   รายงานต่อศาลล้มละลายซึ่งความสำเร็จของสิ่งที่จะต้องกระทำตามแผนรวมทั้งการใช้สิทธิทางศาลในการเป็นผู้บริหารแผน
        การขอแก้ไขแผน
        และร้องขอต่อศาลล้มละลายเพื่อให้ศาลมีคำสั่งยกเลิกการฟื้นฟูกิจการของลูกค้า

    -   ติดต่อประสานงานกับหน่วยงานภาครัฐและหน่วยงานที่เกี่ยวข้อง เช่น กระทรวงพาณิชย์
        สำนักงาน กลต. ตลาดหลักทรัพย์ฯ และกรมที่ดิน เป็นต้น

    -   ตรวจทานสัญญาต่าง ๆ ที่สำคัญของลูกค้า และเอกสารอื่นใดที่ลูกค้าต้องลงนาม

    -   จดทะเบียนสิทธิ และนิติกรรมใด ๆ ในอสังหาริมทรัพย์ของลูกค้า
        รวมทั้งการจดทะเบียนจำนอง ก่อภาระผูกพันใด ๆ เพื่อดำเนินการให้เป็นไปตามแผน
        หรือการดำเนินธุรกิจตามของลูกค้า

    -   ก่อหนี้ หรือ กู้เงินจากแหล่งเงินทุนใด ๆ ตามที่เห็นสมควร
        เพื่อนำเงินมาใช้ในการดำเนินธุรกิจ การจัดการและการหาประโยชน์แก่ลูกค้า

    -   ยื่นคำขอต่อศาล เพื่อออกจาการฟื้นฟูกิจการ
        เมื่อได้ดำเนินการตามแผนฟื้นฟูกิจการเสร็จสิ้นสมบูรณ์แล้ว

  2) บริการด้านการจัดหาแหล่งเงินทุน

  การทำหน้าที่ที่ปรึกษาในการจัดหาแหล่งเงินทุน สามารถดำเนินการได้หลายรูปแบบ
  โดยขึ้นอยู่กับปัจจัยความต้องการของลูกค้า โครงสร้างทางการเงินของกิจการ
  แนวโน้มและทิศทางของตลาดทุนในขณะนั้น
  รูปแบบในการระดมทุนที่บริษัทฯทำหน้าที่ในการให้คำปรึกษา มีดังนี้

-   ที่ปรึกษาในการยื่นขออนุญาตเพื่อออกและเสนอขายหลักทรัพย์ประเภทตราสารทุน ตราสารหนี้
    และตราสารกึ่งหนี้กึ่งทุน เช่น หุ้นสามัญ หุ้นบุริมสิทธิ หุ้นกู้ หุ้นกู้แปลงสภาพ
    และใบสำคัญแสดงสิทธิ เป็นต้น

-   ที่ปรึกษาการนำหลักทรัพย์เข้าจดทะเบียนในตลาดหลักทรัพย์

-   การหาพันธมิตรร่วมทุน

-   ที่ปรึกษาการจัดทำสินเชื่อโครงการ (Project Financing)

-   ขอบเขตหน้าที่การให้บริการที่ปรึกษาในการระดมเงินทุน สามารถสรุปได้ดังนี้

    -   สอบทานการปฏิบัติการต่างๆ ของลูกค้า
        เพื่อประโยชน์ต่อการจัดเตรียมรายงานข้อสนเทศในการเสนอขายหลักทรัพย์ (Due
        Diligence)

    -   แนะนำและให้ความช่วยเหลือในการจัดเตรียมประมาณการทางการเงิน
        และการวิเคราะห์การผันแปรของประมาณการ

    -   ให้คำปรึกษาในการกำหนดขั้นตอนและการจัดโครงสร้างผู้ถือหุ้น
        และการจัดทำตารางเวลา

    -   ให้คำปรึกษาในเรื่องการกำหนดการประเมินมูลค่า Net Asset Value, Discounted
        Cash Flow, P/E Ratio, EBITDA TIME
        และสัดส่วนการเสนอขายหุ้นสามัญที่เหมาะสมของลูกค้า เพื่อประโยชน์ต่อลูกค้า
        และกลุ่มผู้ถือหุ้นในการระดมทุน

    -   ให้คำปรึกษาและจัดทำรายการข้อสนเทศ (Information Memorandum)
        รวมทั้งเอกสารประกอบอื่นใดที่จำเป็น เพื่อเสนอต่อกลุ่มผู้ลงทุนที่สนใจ

    -   ให้คำปรึกษาในการพิจารณา และวิเคราะห์ข้อเสนอที่ได้รับจากผู้ลงทุนที่สนใจ

    -   ให้คำปรึกษาในการเจรจากับกลุ่มผู้ลงทุนที่สนใจเพื่อให้ได้เงื่อนไขและข้อตกลงที่เป็นประโยชน์ต่อการระดมทุนของลูกค้า
        โดยจะร่วมมือกับที่ปรึกษาต่างๆ ของลูกค้า ที่เกี่ยวข้อง อาทิ ที่ปรึกษาทางกฎหมาย ฯลฯ

    -   ช่วยเหลือที่ปรึกษาทางกฎหมายของลูกค้า
        ในการทบทวนเอกสารสำคัญของกฎหมายที่เกี่ยวข้อง อาทิ บันทึกความเข้าใจ
        (Memorandum of Understanding) สัญญาการเข้าลงทุน(Investment
        Agreement)

    -   ประสานงานกับผู้ประเมินราคาทรัพย์สิน

    -   ให้คำปรึกษาและความช่วยเหลือในการแปลงสภาพเป็นบริษัทมหาชน จำกัด

    -   ให้คำปรึกษาในการจัดเตรียมแบบแสดงรายการข้อมูล ร่างหนังสือชี้ชวน
        และคำขออนุญาตในการเสนอขายหุ้นที่ออกใหม่ต่อประชาชนทั่วไป

    -   ให้คำปรึกษาในการประเมินความเพียงพอของระบบควบคุมภายใน

3)  บริการด้านการควบรวมกิจการ

  มีลักษณะงาน ดังนี้

-   บริการให้คำปรึกษาและเป็นตัวกลางในการซื้อหรือควบรวมกิจการ (Mergers &
    Acquisitions) สำหรับกิจการทั้งที่ไม่ได้จดทะเบียนในตลาดหลักทรัพย์
    และบริษัทที่จดทะเบียนในตลาดหลักทรัพย์

-   การเข้าซื้อหลักทรัพย์เพื่อครอบงำกิจการ (Takeover)

-   ขอบเขตงานการให้บริการที่ปรึกษาด้านการซื้อ/ขาย
    และการควบรวมกิจการสามารถสรุปได้ดังนี้

    -   ประมวลข้อมูล ข้อเท็จจริง ประเมินสภาพปัญหาเบื้องต้น และวิเคราะห์กิจการ
        เพื่อช่วยกำหนดทางเลือกในการขายหุ้น กิจการ ของลูกค้า

    -   ให้ความช่วยเหลือจัดทำประมาณการทางการเงิน และประมาณมูลค่าหุ้นกิจการ

    -   ให้คำปรึกษาให้การดำเนินการเป็นไปตามข้อกำหนดต่างๆ
        ภายใต้กรอบกฎหมายและหลักเกณฑ์ที่กำหนดโดยตลาดหลักทรัพย์แห่งประเทศไทย
        (ต.ล.ท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
        และหน่วยงานอื่นๆที่เกี่ยวข้อง

    -   ให้คำปรึกษาและจัดทำรายการข้อสนเทศ หรือเอกสารตามความเหมาะสม
        รวมทั้งเอกสารประกอบอื่นใดที่จำเป็นเพื่อเสนอต่อกลุ่มผู้ลงทุนที่สนใจ

    -   ให้คำปรึกษาในการพิจารณาและวิเคราะห์ข้อเสนอที่ได้รับจากผู้ลงทุนที่สนใจ

    -   ให้คำปรึกษาในการเจรจากับกลุ่มผู้ลงทุนที่สนใจเพื่อให้ได้เงื่อนไขและข้อตกลงที่เป็นประโยชน์สูงสุด
        โดยจะร่วมมือกับที่ปรึกษาต่าง ๆ ที่เกี่ยวข้อง อาทิ ที่ปรึกษาทางกฎหมาย ฯลฯ

    -   เจรจาต่อรองระหว่างผู้ซื้อและผู้ขายในการติดต่อซื้อ-ขายหุ้น กิจการ

    -   จัดเตรียมเอกสารอื่นที่จำเป็นในการซื้อ-ขายหุ้น กิจการ ตามที่จำเป็น

    -   ช่วยเหลือที่ปรึกษาทางกฎหมายของลูกค้าในการเตรียมและทบทวนเอกสารสำคัญของกฎหมายที่เกี่ยวข้อง
        อาทิ บันทึกความเข้าใจ (Memorandum of Understanding) และสัญญาซื้อขายหุ้น
        กิจการ

    -   ประสานงานกับผู้ประเมินราคาทรัพย์สิน

  4) การให้บริการที่ปรึกษาทางการเงินประเภทอื่น ๆ

  นอกจากการให้บริการงานที่ปรึกษาทางการเงินหลักตามที่ได้กล่าวข้างต้นแล้ว บริษัทฯ
  ยังให้บริการงานที่ปรึกษาทางการเงินอื่นๆ ที่เกี่ยวข้องกับสาขางานด้านการเงิน ดังนี้

-   การให้บริการการรายงาน วิเคราะห์สถานะเงินสดของกิจการ (Cash Monitoring)

-   การประเมินมูลค่าของกิจการ (Valuation)

-   การศึกษาความเป็นไปได้ของโครงการ (Feasibility Study)

-   บริการให้คำปรึกษาเรื่องโครงสร้างการจัดการ

-   บริการที่ปรึกษาในการจัดวางระบบการเงินและการบริหารเงินภายในองค์กร

-   การให้ความเห็นที่เป็นอิสระ (Independent Opinion) ต่อรายการต่าง ๆ
    ของบริษัทมหาชนตามข้อบังคับของ ตลาดหลักทรัพย์

  งานบริการด้านการจัดหาแหล่งเงินทุน การควบรวมกิจการ
  และการให้บริการที่ปรึกษาทางการเงินอื่นๆ
  จะมีลักษณะเป็นงานที่มีกำหนดระยะเวลาค่อนข้างแน่นอน ดังนั้นการจัดทำสัญญาจ้าง
  จึงเป็นการจัดทำแบบเฉพาะเจาะจง ตามวัตถุประสงค์การว่าจ้าง อย่างไรก็ตาม
  ในการจัดทำสัญญานั้น บริษัทฯจะอิงตามเกณฑ์สัญญามาตรฐานของบริษัทฯ เป็นหลัก

  สำหรับการคิดค่าธรรมเนียมนั้น บริษัทฯมีการคิดค่าธรรมเนียมการบริการ 2 รูปแบบ
  คือการจัดเก็บค่าธรรมเนียมรายเดือน เช่น การทำ Cash Monitoring
  การบริการเป็นที่ปรึกษาในการจัดวางระบบการเงิน เป็นต้น
  ส่วนการจัดเก็บค่าธรรมเนียมในรูปแบบที่สองได้แก่ การจัดเก็บตามความคืบหน้าของงาน
  โดยบริษัทฯและลูกค้าจะทำการกำหนดรูปแบบการส่งมอบงานในแต่ละระยะร่วมกัน
  และบริษัทฯสามารถเบิกค่าธรรมเนียมในการส่งมอบงานได้ตามที่ได้ตกลงกับบริษัทลูกค้า

  เนื่องจากในหลายกรณี
  งานให้บริการตามที่ระบุข้างต้นมักจะเป็นส่วนหนึ่งของงานที่ได้รับมอบหมายจากลูกค้า เช่น
  การจัดทำการศึกษาความเป็นไปได้ของโครงการ และการประเมินมูลค่าของกิจการ
  ก่อนการจัดหาเงินทุนในรูปแบบต่างๆ
  บริษัทฯอาจจัดให้โครงสร้างการคิดค่าธรรมเนียมบริการจากลูกค้าแยกคิดเป็นส่วนตามประเภทของงาน
  หรือสามารถปรับเปลี่ยนยืดหยุ่นได้ตามความเหมาะสม

  3.1.2 ธุรกิจในสายงานด้านการให้บริการบริหารสินทรัพย์ด้อยคุณภาพ

โดยที่บริษัทฯเห็นว่าตลาดการให้บริการบริหารสินทรัพย์ด้อยคุณภาพ หรือ หนี้ที่ไม่ก่อให้เกิดรายได้
(Non-performing Loan / NPL) เป็นตลาดขนาดใหญ่อีกตลาดหนึ่ง
ซึ่งสถาบันการเงินที่มีสินทรัพย์ด้อยคุณภาพ หรือ NPL อยู่ในงบการเงินของตน
ย่อมจะหาทางจัดการแก้ไขปัญหา แต่อาจมีข้อจำกัดด้านกำลังบุคลากรและความเชี่ยวชาญ
ประกอบกับการที่บริษัทฯได้ดำเนินงานด้านที่ปรึกษาในการปรับโครงสร้างหนี้จนประสบความสำเร็จ
ได้รับการยอมรับทั้งจากเจ้าหนี้และลูกหนี้ และมีความเป็นอิสระ คือ
ไม่ได้เป็นบริษัทในเครือของสถาบันการเงินใด บริษัทฯจึงตัดสินใจขยายสายงานธุรกิจของบริษัทฯ
เข้าสู่ธุรกิจการรับบริหารสินทรัพย์ด้อยคุณภาพ
โดยมุ่งเสนอตัวเข้าเป็นผู้ให้บริการในการเจรจาและจัดเก็บหนี้ที่ไม่ก่อให้เกิดรายของสถาบันการเงินและองค์กรบริหารสินทรัพย์ด้อยคุณภาพต่างๆ
ซึ่งรวมถึงงานด้านการดำเนินคดีฟ้องร้องเพื่อติดตามการชำระหนี้
และการบริหารจัดการขายสินทรัพย์หลักประกันอื่นๆ
ที่ได้รับมาจากการโอนทรัพย์ของลูกหนี้เพื่อการชำระหนี้หรือจากการยึดทรัพย์หลักประกัน
บริษัทฯเชื่อว่ารายได้จากสายงานธุรกิจนี้
จะช่วยทำให้รายได้ของบริษัทฯซึ่งเดิมมีความผันแปรจากค่าธรรมเนียมเมื่องานสำเร็จ (Success
Fee) จากธุรกิจการปรับโครงสร้างหนี้มีความสม่ำเสมอมากยิ่งขึ้น

ในเดือนมิถุนายน 2547 บริษัทบริหารสินทรัพย์สุขุมวิท จำกัด (SAM)
มีความประสงค์จะว่าจ้างนิติบุคคลภายนอกที่มีคุณสมบัติเหมาะสม
มีประสบการณ์และมีความเชี่ยวชาญเป็นผู้รับบริหารสินทรัพย์เพื่อบริหารจัดการ
และแก้ไขปัญหาสินทรัพย์ด้อยคุณภาพที่รับโอนมาจาก บบส.เพชรบุรี
ซึ่งเป็นสินทรัพย์ด้อยคุณภาพที่มีภาระหนี้ตามบัญชีต่ำกว่า 20 ล้านบาทต่อราย
และโดยส่วนใหญ่เกินกว่าร้อยละ 90% เป็นลูกหนี้ที่มีภาระหนี้ตามบัญชีต่ำกว่า 5 ล้านบาท
บริษัทฯได้เสนอตัวเข้าเป็นผู้ให้บริการบริหารสินทรัพย์ด้อยคุณภาพแก่ SAM
ซึ่งบริษัทฯได้รับการคัดเลือกโดยวิธีการประมูลตามระเบียบจัดซื้อจัดจ้าง
และได้ลงนามในสัญญาว่าจ้างเมื่อวันที่ 9 กรกฎาคม 2547
โดยบริษัทฯจะเป็นผู้ให้บริการการบริหารสินทรัพย์ด้อยคุณภาพส่วนหนึ่งของ SAM
โดยสินทรัพย์ดังกล่าวมีลักษณะโดยสังเขป ดังนี้

-   ส่วนใหญ่เป็นเงินกู้ประเภทเพื่อการพาณิชย์ เพื่อที่อยู่อาศัย สินเชื่ออุปโภคบริโภค
    และบางส่วนเพื่อการเกษตรและอื่นๆ

-   จำนวนลูกหนี้รวมประมาณ 32,000 ราย ส่วนใหญ่เป็นบุคคลธรรมดา
    กระจายตัวอยู่ตามภูมิภาคต่างๆทั่วประเทศ โดยส่วนใหญ่อยู่ในเขตกรุงเทพ/ปริมณฑล
    และภาคกลาง

-   มูลหนี้ตามบัญชีประมาณ 33,000 ล้านบาท

ขอบเขตของงานด้านการบริหารสินทรัพย์ด้อยคุณภาพพอสรุปได้ดังนี้

-   การจัดทำหนังสือบอกกล่าวการรับมอบอำนาจในการดำเนินงานแทนเจ้าหนี้
    และการจัดทำหนังสือเชิญลูกหนี้มาเจรจาเพื่อแก้ไขปัญหาหนี้

-   เป็นตัวแทนเจ้าหนี้ ในการเจรจากับลูกหนี้ เพื่อหาข้อสรุปและกำหนดแนวทางการชำระหนี้
    ภายใต้หลักเกณฑ์ วิธีการ
    และกระบวนการปรับปรุงโครงสร้างหนี้ตามนโยบายและมาตรการที่ได้รับมอบหมายจากเจ้าหนี้

-   การศึกษาข้อมูลลูกหนี้ในแฟ้มเอกสารสินเชื่อ (Credit File)

-   การประเมินและทบทวนราคาประเมินหลักประกัน

-   การตรวจสอบข้อมูลในแฟ้มเอกสารกฎหมาย (Legal File) ทั้งในส่วนของหลักประกัน
    และความถูกต้องของเอกสารกฎหมาย

-   การนำเสนอแผนการปรับปรุงโครงสร้างหนี้ หรือแผนการชำระหนี้
    ตลอดจนเงื่อนไขต่างๆต่อเจ้าหนี้

-   การสอบทานสถานะทรัพย์สินและหนี้สิน (Due Diligence) ของลูกหนี้
    เพื่อยืนยันความถูกต้องของข้อมูลที่นำเสนอ

-   การดำเนินการด้านนิติกรรมสัญญาต่างๆ

-   การติดตามและเรียกเก็บหนี้ ตามเงื่อนไขในสัญญาปรับปรุงโครงสร้างหนี้

-   การติดตามทวงถามในกรณีที่ลูกหนี้ผิดนัดชำระหนี้

-   การปิดบัญชีลูกหนี้

-   การดำเนินคดี และบังคับยึดทรัพย์หลักประกัน รวมทั้งการขายทอดตลาดทรัพย์

-   การดำเนินการเกี่ยวกับลูกหนี้ที่อยู่ระหว่างการฟื้นฟูกิจการ
    และ/หรือกระบวนการภายใต้ศาลล้มละลาย

-   การบริหารจัดการทรัพย์สินรอการขาย

-   การจัดทำรายงานต่างๆตามที่เจ้าหนี้ร้องขอ

-   การจัดทำระบบฐานข้อมูลลูกหนี้รายตัว ข้อมูลหลักประกัน เงื่อนไขการปรับปรุงโครงสร้างหนี้
    การตัดชำระหนี้ รวมทั้งฐานข้อมูลอื่นๆ ซึ่งจำเป็นในการบริหารสินทรัพย์และการกำกับดูแล
    รวมทั้งปรับปรุงฐานข้อมูลให้เป็นปัจจุบัน

ตามสัญญาว่าจ้างระหว่าง SAM กับ บริษัทฯ นั้นมีข้อตกลงสำคัญดังนี้

1.  สัญญาว่าจ้างมีกำหนดระยะเวลาในการดำเนินงานเป็นเวลา 3 ปี กล่าวคือ ตั้งแต่วันที่ 9
    กรกฎาคม 2547 ถึงวันที่ 8 กรกฎาคม 2550 โดยคู่สัญญาสามารถตกลงกันในระหว่าง 7
    เดือน ก่อนวันครบกำหนดระยะเวลาดังกล่าว เพื่อจะต่อสัญญาไปได้อีกเป็นเวลา 1 ปี

2.  บริษัทฯ จะได้รับค่าธรรมเนียมจากการบริหารสินทรัพย์ด้อยคุณภาพจาก SAM เป็น 3 ส่วน คือ

    1.  Cash Collection Fee
        เป็นค่าธรรมเนียมที่คิดจากสัดส่วนร้อยละของเงินที่ได้รับจากลูกหนี้ และ/หรือ
        จากการขายหลักประกัน
        ซึ่งค่าบริการส่วนที่จะได้รับกรณีลูกหนี้ตกลงปรับโครงสร้างหนี้และผ่อนชำระนั้น ในช่วง 6
        เดือนแรกนับจากวันที่ลูกหนี้ได้เริ่มผ่อนชำระ SAM จะจ่ายให้บริษัทฯส่วนหนึ่ง
        ของส่วนแบ่งตามสัญญา หากลูกหนี้ยังคงชำระต่อเนื่อง เมื่อเกิน 6 เดือนแรก ในเดือนที่
        7 บริษัทฯจะได้รับค่าบริการในเดือนถัดไป 100% ตามส่วนแบ่งของสัญญา
        บวกกับส่วนที่เหลือของค่าบริการใน 6 เดือนแรกที่ SAM ได้หักสำรองไว้
        แต่ถ้าเป็นกรณีลูกหนี้จ่ายชำระครั้งเดียวเพื่อปิดสัญญา ทาง SAM จะจ่ายให้บริษัทฯครบ
        100% โดยไม่หักสำรอง ซึ่งค่าธรรมเนียมในส่วนนี้บริษัทฯจะเรียกเก็บจาก SAM
        ทุกไตรมาส

    2.  ค่าใช้จ่ายในการดำเนินงาน (Base Fee) เช่น ค่าจ้างบุคคลากร ค่าใช้จ่ายสำนักงาน
        เป็นต้น บริษัทฯจะเป็นผู้ออกค่าใช้จ่ายล่วงหน้าไปก่อน
        โดยที่บริษัทฯสามารถเบิกคืนได้ตามค่าใช้จ่ายที่เกิดขึ้นจริง
        แต่ไม่เกินกว่างบประมาณค่าใช้จ่ายประจำปีที่ได้รับอนุมัติ โดยเบิกคืนทุกเดือน

    3.  เงินสำรองจ่ายแก่บุคคลที่ 3 (Third Party Servicing Expense) เช่น
        ค่าธรรมเนียมศาล ค่าวิชาชีพทนาย ฯลฯ บริษัทฯจะเป็นผู้สำรองจ่ายไปก่อน
        และเรียกเก็บคืนจาก SAM ทุกเดือนตามที่บริษัทฯได้จ่ายจริง

3.  ผู้ว่าจ้างสามารถเลิกสัญญาก่อนกำหนดได้ทุกเมื่อ โดยต้องบอกกล่าวล่วงหน้าไม่น้อยกว่า 180
    วัน

4.  เมื่อครบกำหนด 1 ปีนับแต่วันลงนามในสัญญา บริษัทฯจะต้องดำเนินการให้
    ผลรวมของค่าบริการ (Cash Collection Fee)
    และค่าใช้จ่ายในการดำเนินงานและเงินสำรองจ่ายแก่บุคคลที่ 3 (Base Fee and Third
    Party Servicing Expense) มีอัตราส่วนไม่เกิน 15%
    ของจำนวนเงินสดที่ได้รับจากการชำระหนี้หรือการขายทรัพย์สินทั้งหมด
    มิฉะนั้นถือว่าบริษัทฯปฏิบัติผิดข้อสัญญา ซึ่งอัตราส่วนดังกล่าว SAM
    จะกำหนดในช่วงของปีแรกเท่านั้น คือในช่วงปีสัญญาระหว่าง ก.ค. 2547 – มิ.ย. 2548
    โดยที่ในปีต่อๆไ ปบริษัทฯจะต้องจัดทำงบประมาณค่าใช้จ่ายในการดำเนินงานทั้ง ฺBase Fee
    และ Third Party Servicing Expense เพื่อนำเสนอขออนุมัติจาก SAM ต่อไป

การขยายสายงานธุรกิจเข้าเป็นผู้บริหารสินทรัพย์ด้อยคุณภาพ
ทำให้บริษัทฯต้องมีการเช่าพื้นที่สำนักงานเพิ่มขึ้นอีกประมาณ 2,000 ตารางเมตร
และจัดตั้งเป็นสำนักงานสาขา ณ อาคารเมืองไทยภัทร มีการรับพนักงานเพิ่มเติมอีกกว่า 100 คน
ไม่รวมลูกจ้างชั่วคราว
รวมทั้งได้ทำการลงทุนจัดซื้อคอมพิวเตอร์และระบบซอร์ฟแวร์คอมพิวเตอร์ควบคุมการบริหารจัดการสินทรัพย์ด้อยคุณภาพ
ซึ่งบริษัทฯได้ให้บริษัทย่อย คือ บริษัท เอแคป เซอร์วิสเซส จำกัด
เป็นผู้ลงทุนในทรัพย์สินและให้เช่าแก่บริษัทฯ โดยบริษัทฯได้จัดตั้งศูนย์บริการต่างจังหวัดอีก 5 แห่ง
ตามภูมิภาคต่างๆ ทั่วประเทศ ได้แก่ เชียงใหม่ นครสวรรค์ ขอนแก่น สุราษฎร์ธานี หาดใหญ่
เพื่อให้บริการและอำนวยความสะดวกต่อลูกหนี้ โดยในแต่ละศูนย์จะมีเจ้าหน้าที่ประจำศูนย์ 2 ท่าน
คอยทำหน้าที่ติดต่อประสานงานกับลูกหนี้ที่มีความประสงค์จะขอชำระหนี้
แต่ไม่มีความสะดวกในการเข้ามาติดต่อโดยตรงที่สำนักงานใหญ่ในกรุงเทพฯ
ซึ่งเจ้าหน้าที่ประจำศูนย์แต่ละท่านจะเป็นผู้เจรจาเงื่อนไขต่างๆ
ในการชำระหนี้ของลูกหนี้ให้เป็นไปตามหลักเกณฑ์ และนำผลสรุปรายงานต่อ Asset Manager
ที่สำนักงานใหญ่เพื่อทำการขออนุมัติต่อคณะทำงานต่อไป
โดยเจ้าหน้าที่ประจำศูนย์แต่ละแห่งจะไม่มีอำนาจโดยตรงในการตัดสินใจในการอนุมัติรายการใดๆ
ของลูกหนี้ นอกจากนี้บริษัทฯได้ทำข้อตกลงว่าจ้างสำนักงานทนายความซึ่งมีเครือข่ายทั่วประเทศ
และเป็นผู้ที่เข้าร่วมเสนองานกับบริษัทฯให้แก่ SAM ด้วยกัน (Consortium)
เพื่อการดำเนินคดีตามเขตจังหวัดต่างๆ โดยให้ค่าตอบแทนเป็นส่วนแบ่งเปอร์เซนต์จากค่าธรรมเนียม
(Cash Collection Fee) ที่บริษัทฯได้รับ โดยมีกำหนดชำระรายปี
โดยแยกต่างหากจากเงินสำรองแก่บุคคลที่ 3 (Third Party Servicing Expense)

บริษัทฯได้วางโครงสร้างการให้บริการบริหารสินทรัพย์ด้อยคุณภาพของ SAM
ออกเป็นสองฝ่ายงานหลักคือฝ่ายงานบริหารสินทรัพย์ และฝ่ายปฏิบัติการ
โดยทั้งสองฝ่ายงานมีการจัดแบ่งแยกเป็นหน่วยงานย่อย ได้แก่ หน่วยงานบริหารหนี้
หน่วยงานบริหารทรัพย์สินรอการขาย หน่วยงานบริหารงานคดี หน่วยงานประเมินราคา
หน่วยงานด้านบัญชีและการเงิน หน่วยงานด้านนิติกรรมสัญญา หน่วยงานเทคโนโลยีสารสนเทศ
หน่วยบริหารงานบุคลากรและธุรการ และหน่วยงานการควบคุมและตรวจสอบภายใน เป็นต้น
โดยมีผู้บริหารและเจ้าหน้าที่ที่มีความเชี่ยวชาญและมีประสบการณ์ในการบริหารและติดตามหนี้มาเป็นทีมงานของบริษัทฯ
กว่า 190 คน โครงสร้างดังกล่าว
จะทำให้บริษัทฯสามารถดำเนินการเรียกเก็บหนี้ได้ตามกำหนดระยะเวลาในสัญญาว่าจ้าง
และเป็นโครงสร้างที่ทำให้สามารถดำเนินงานได้อย่างมีประสิทธิภาพ
และมีความโปร่งใสสามารถตรวจสอบได้
ทั้งนี้บุคลากรในส่วนนี้จะปฏิบัติงานเฉพาะงานให้บริการบริหารสินทรัพย์ด้อยคุณภาพของ SAM เท่านั้น

นับตั้งแต่ได้รับการแต่งตั้งให้เป็นผู้บริหารสินทรัพย์ด้อยคุณภาพของ SAM จนถึงสิ้นเดือน มิถุนายน
2548 บริษัทฯได้ทำการจัดตั้งสำนักงานสาขาดังกล่าว ทั้ง 5 แห่ง และวางระบบคอมพิวเตอร์ และ
สารสนเทศ โดยจัดซื้อระบบ Silverlake Banking System (SIBS)

นอกจากระบบหลักที่บริษัทซื้อมาจากทาง Silverlake แล้ว บริษัทฯ
ยังดำเนินการพัฒนาโปรแกรมย่อยเพื่อใช้อำนวยความสะดวกแก่เจ้าหน้าที่ของบริษัทฯ
ในหน่วยงานต่างๆ โปรแกรมย่อยรอบ ๆ นี้จะมีการเชื่อมโยงข้อมูลกับระบบ SIBS
ซึ่งช่วยให้การบริหารจัดการสินทรัพย์ด้อยคุณภาพมีประสิทธิภาพและการประเมินผลครอบคลุมทุกเนื้องานมากยิ่งขึ้น
ทั้งนี้บริษัทฯอยู่ระหว่างดำเนินการจดลิขสิทธิ์โปรแกรมย่อยต่างๆ เหล่านี้

บริษัทฯได้ดำเนินงานการบริหารสินทรัพย์ โดยยึดถือข้อมูล Portfolio ลูกหนี้ที่ SAM จัดส่งให้
ACAP และทำการประเมินข้อมูลของลูกหนี้บนพื้นฐานของประสบการณ์ในการปรับปรุงโครงสร้างหนี้
และข้อเท็จจริงที่เกิดขึ้นในธุรกิจการปรับโครงสร้างหนี้ โดยมีการจัดแบ่งกลุ่มลูกหนี้ตามจำนวนหนี้
ออกเป็นกลุ่มๆ จำนวน 4 กลุ่ม ได้แก่

กลุ่มที่ 1 ลูกหนี้ที่มีจำนวนหนี้มากกว่า 10 ล้านบาท

กลุ่มที่ 2 ลูกหนี้ที่มีจำนวนหนี้ระหว่าง 5-10 ล้านบาท

กลุ่มที่ 3 ลูกหนี้ที่มีจำนวนหนี้ระหว่าง 1-5 ล้านบาท

กลุ่มที่ 4 ลูกหนี้ที่มีจำนวนหนี้ต่ำกว่า 1 ล้านบาท

โดยนับตั้งแต่บริษัทฯได้เริ่มดำเนินการจัดเก็บหนี้ครั้งแรกเมื่อวันที่ 11 พฤศจิกายน 2547
(นับจากที่มีการประชุมคณะกรรมการปรับปรุงหนี้) จนถึงวันที่ 31 ธันวาคม 2548
มีลูกหนี้ได้รับการอนุมัติข้อเสนอปรับโครงสร้างหนี้ไปแล้ว จำนวนประมาณ 4,400 ราย
มีภาระหนี้รวมกว่า 8,500 ล้านบาท และคาดว่าจะได้รับชำระคืนหนี้คิดเป็นเงินทั้งสิ้นกว่า 6,400
ล้านบาท นอกจากนี้ยังมีส่วนของเงินที่ได้รับจากการขายทรัพย์สินทอดตลาดอีกจำนวนกว่า 800
ล้านบาท ที่อยู่ระหว่างการรอรับชำระจากกรมบังคับคดี
ทำให้ยอดรับชำระหนี้คืนรวมแล้วทั้งสิ้นคิดเป็นจำนวนกว่า 7,200 ล้านบาท
โดยแบ่งเป็นยอดที่ได้รับชำระแล้วจนถึงสิ้นปี 2548 กว่า 3,400 ล้านบาท
โดยเงินที่คาดว่าจะได้รับชำระหนี้คืน ภายในปี 2549 ของยอดภาระหนี้ตามบัญชีดังกล่าว
จะเท่ากับประมาณ 3,000 ล้านบาท และส่วนที่เหลือจะได้รับชำระหลังปี 2549 ทั้งนี้
ยังไม่รวมยอดหนี้ที่จะมีการพิจารณาอนุมัติตามข้อเสนอในการปรับโครงสร้างหนี้ส่วนที่เพิ่มขึ้นใหม่อย่างต่อเนื่อง

3.2 การตลาดและภาวะการแข่งขัน

  3.2.1 การตลาด

  กลยุทธ์ในการแข่งขันและช่องทางการจำหน่าย

-   ธุรกิจที่ปรึกษาทางการเงินและวาณิชธนกิจ

บริษัทฯให้ความสำคัญด้านคุณภาพและบริการ ตลอดจนการสร้างความสัมพันธ์กับลูกค้า
ซึ่งถือเป็นหัวใจสำคัญของการให้บริการที่ปรึกษาทางการเงินของบริษัทฯ
ซึ่งทำให้บริษัทฯเป็นที่ยอมรับจากทั้งลูกค้าและเจ้าหนี้ โดยบริษัทฯ ได้แบ่งกลุ่มลูกค้าออกเป็น 2
กลุ่มในการทำการตลาด คือ

กลุ่มลูกค้าเดิม คือ กลุ่มลูกค้าที่เคยใช้บริการของบริษัทฯแล้ว
ทำให้มีความคุ้นเคยและเชื่อมั่นในคุณภาพบริการของบริษัทฯ ดังนั้นบริษัทฯ
จึงมีการติดต่อลูกค้ากลุ่มนี้เป็นระยะ โดยมีวัตถุประสงค์ที่จะรักษาความสัมพันธ์ที่ดี
ซึ่งทำให้มีโอกาสที่จะได้รับงานอื่นเพิ่มเติมจากกลุ่มลูกค้าเดิมหรือจากธุรกิจอื่นของกลุ่มลูกค้า
ตลอดจนได้รับการแนะนำลูกค้าใหม่ให้แก่บริษัทฯ

กลุ่มลูกค้าใหม่ คือ กลุ่มลูกค้าที่มีความต้องการให้บริการที่ปรึกษาทางการเงิน ซึ่งบริษัทฯ
จะรวบรวมรายชื่อบริษัทต่างๆ ที่มีศักยภาพจากฐานข้อมูลต่างๆ หรือจากการติดตามข่าวต่างๆ
และพยายามอาศัยความสัมพันธ์ของบริษัทฯที่มีอยู่ เพื่อนำเสนอบริการของบริษัทฯ
ต่อกลุ่มลูกค้าเป้าหมาย

ลูกค้าของบริษัทฯส่วนใหญ่มาจากการแนะนำของลูกค้าเดิม หรือ
จากบุคคลที่ผู้บริหารบริษัทฯมีความสัมพันธ์ด้วย
ดังนั้นเมื่อบริษัทฯได้มีโอกาสเสนองานและคุณสมบัติของบริษัทฯต่อลูกค้า
บริษัทฯจะมีโอกาสสูงที่จะได้รับการคัดเลือกให้เป็นผู้ให้บริการ

-   ธุรกิจให้บริการบริหารสินทรัพย์ด้อยคุณภาพ

บริษัทฯอาศัยจุดแข็งในการแข่งขันคือ

-   เป็นผู้ให้บริการที่เป็นอิสระ ไม่เป็นบริษัทในเครือของสถาบันการเงินใด
    จึงไม่มีปัญหาความขัดแย้งทางผลประโยชน์กับลูกค้าต่างๆ

-   มีบุคลากรที่มีคุณภาพและมีประสบการณ์

-   มีระบบและโครงสร้างที่มีประสิทธิภาพและมีความโปร่งใสตรวจสอบได้
    มีการควบคุมภายในที่มีประสิทธิภาพ

-   มีระบบคอมพิวเตอร์ และสารสนเทศที่มีประสิทธิภาพสูง
    และสามารถเชื่อมโยงระบบคอมพิวเตอร์กับลูกค้าเพื่อให้สามารถตรวจสอบสถานะบัญชีต่างๆได้

-   มีศูนย์บริการและเครือข่ายสำนักงานประสานงานลูกหนี้ครอบคลุมทั่วประเทศ ทั้งหมด 5 ศูนย์
    ได้แก่ ศูนย์จังหวัดเชียงใหม่ ศูนย์จังหวัดนครสวรรค์ ศูนย์จังหวัดขอนแก่น
    ศูนย์จังหวัดสุราษฎร์ธานี ศูนย์หาดใหญ่ โดยที่ศูนย์ต่างๆเหล่านี้จะมีพนักงานประจำ 2
    ท่านซึ่งจะสามารถเจรจากับลูกหนี้เบื้องต้นได้ระดับหนึ่งเกี่ยวกับเงื่อนไขในการรับชำระหนี้
    และทำหน้าที่ประสานงานด้านศาลและทนายความในพื้นที่ใกล้เคียง
    ตลอดจนช่วยอำนวยให้ความสะดวกแก่ลูกหนี้และให้คำปรึกษาหารือเพื่อช่วยเหลือลูกหนี้แก้ไขปัญหาต่างๆ
    และนำผลสรุปรายงานต่อ Asset Manager
    ที่สำนักงานใหญ่เพื่อทำการขออนุมัติต่อคณะทำงานต่อไป
    โดยเจ้าหน้าที่ประจำศูนย์แต่ละแห่งจะไม่มีอำนาจโดยตรงในการตัดสินใจในการอนุมัติรายการใดๆ
    ของลูกหนี้

  นโยบายราคา

โดยทั่วไปบริษัทฯกำหนดราคาค่าธรรมเนียมวิชาชีพโดยพิจารณาปริมาณงาน ความยากง่าย
และจำนวนบุคลากรที่เกี่ยวข้องเป็นหลัก ประกอบกับการพิจารณาราคาตลาดที่ผู้ให้บริการรายอื่นเสนอ
สำหรับลูกค้าปรับโครงสร้างหนี้
บริษัทฯจะคำนึงความสามารถในการสร้างกระแสเงินสดของลูกค้าด้วย
รวมทั้งพิจารณาขนาดมูลค่าโครงการด้วย

  กลุ่มลูกค้าเป้าหมาย

-   ธุรกิจที่ปรึกษาทางการเงินและวาณิชธนกิจ

กลุ่มลูกค้าเป้าหมายของบริษัทฯได้แก่ผู้ประกอบการทั่วไป ทั้งรายเล็กและรายใหญ่
แยกตามลักษณะงานที่บริษัทฯให้บริการ
ทั้งนี้รายได้ส่วนใหญ่ของบริษัทฯในปัจจุบันมาจากงานบริการปรับโครงสร้างหนี้ซึ่งในช่วงปี 2544
ถึงไตรมาส 3/2548 บริษัทฯมีลูกค้าและมูลค่าโครงการซึ่งได้ทำสำเร็จไปแล้วบางส่วน ดังนี้

ผลงานบางส่วนในการให้บริการที่ปรึกษาทางการเงินและวาณิชธนกิจของบริษัทฯ และบริษัทย่อย

ซึ่งดำเนินการครบถ้วนตามสัญญาการให้บริการเรียบร้อยแล้ว ณ วันที่ 31 ธันวาคม 2548
สรุปได้ดังนี้

[TABLE]

[TABLE]

  หมายเหตุ : * มูลค่าโครงการ เท่ากับ ขนาดของหนี้ที่ทำการปรับโครงสร้าง
  หรือขนาดของเงินทุนที่จัดหา

สำหรับในปี 2548
บริษัทฯและบริษัทย่อยดำเนินนโยบายที่จะเพิ่มรายได้จากบริการส่วนอื่นนอกเหนือจากการปรับโครงสร้างหนี้
และมีลูกค้าอยู่ระหว่างดำเนินการ บางส่วนดังนี้

ผลงานบางส่วนในการให้บริการที่ปรึกษาทางการเงินและวาณิชธนกิจของบริษัทฯและบริษัทย่อย

ที่กำลังอยู่ระหว่างดำเนินการตามสัญญาการให้บริการ ณ วันที่ 31 ธันวาคม 2548 สรุปได้ดังนี้

+-----+-----+------------------+--------------+------+------+--------+
| ล   | จำน | ประเภทธุรกิจ       | งานที่ให้บริการ  |      | ปีที่เ  | มูลหนี้ / |
| ำดับ | วนล |                  |              |      | ริ่มให้ | เงินท   |
|     | ูกค้า |                  |              |      |      | ุนที่จัดหา |
|     |     |                  |              |      | บ    | (ล     |
|     |     |                  |              |      | ริการ | ้านบาท) |
+-----+-----+------------------+--------------+------+------+--------+
| 1   | 1   | เครื่องประดับอัญมณี   | ที่ปรึกษาผู้บริหา  |      | 46   | 6,100  |
|     |     |                  | รแผนฟื้นฟูกิจการ |      |      |        |
+-----+-----+------------------+--------------+------+------+--------+
| 2   | 1   | วัสดุก่อสร้าง        | ปรับป         |      | 46   | 928    |
|     |     |                  | รุงโครงสร้างหนี้ |      |      |        |
+-----+-----+------------------+--------------+------+------+--------+
| 3   | 1   | พลาสติก           | การนำหลักทรัพ  |      | 46   | 125    |
|     |     |                  | ย์เข้าจดทะเบียน |      |      |        |
|     |     |                  | (IPO)        |      |      |        |
+-----+-----+------------------+--------------+------+------+--------+
| 4   | 1   | วัสดุก่อสร้าง        | ปรับป         |      | 47   | 300    |
|     |     | และเคมีภัณฑ์        | รุงโครงสร้างหนี้ |      |      |        |
|     |     |                  |              |      |      | 200    |
|     |     |                  | หาผู้ลงทุน /    |      |      |        |
|     |     |                  | หาเงินลงทุน    |      |      |        |
+-----+-----+------------------+--------------+------+------+--------+
| 5   | 1   | เลนส์และแว่นสายตา  | การระ        |      | 47   | 200    |
|     |     |                  | ดมทุนก่อนการเส |      |      |        |
|     |     |                  | นอขายหลักทรัพย์ |      |      | 200    |
|     |     |                  |              |      |      |        |
|     |     |                  | (PP)         |      |      |        |
|     |     |                  |              |      |      |        |
|     |     |                  | การนำหลักทรัพ  |      |      |        |
|     |     |                  | ย์เข้าจดทะเบียน |      |      |        |
|     |     |                  | (IPO)        |      |      |        |
+-----+-----+------------------+--------------+------+------+--------+
| 6   | 1   | ชิ้นส่วนรถยนต์       | ที่ปรึกษาผู้ทำ    |      | 47   | 1,150  |
|     |     |                  | แผนในการแก้ไข |      |      |        |
|     |     |                  | แผนฯ         |      |      |        |
+-----+-----+------------------+--------------+------+------+--------+
| 7   | 1   | ชิ้นส่วนรถยนต์       | ที่ปรึกษาผู้ทำ    |      | 47   | 335    |
|     |     |                  | แผนในการแก้ไข |      |      |        |
|     |     |                  | แผนฯ         |      |      |        |
+-----+-----+------------------+--------------+------+------+--------+
| 8   | 1   | ผลิตและจำ         | ปรับป         |      | 47   | 600    |
|     |     | หน่ายเสื้อผ้าสำเร็จรูป | รุงโครงสร้างหนี้ |      |      |        |
+-----+-----+------------------+--------------+------+------+--------+
| 9   | 1   | ผล               | ปรับป         |      | 47   | 388    |
|     |     | ิตและจำหน่ายเคมีภัณฑ์ | รุงโครงสร้างหนี้ |      |      |        |
+-----+-----+------------------+--------------+------+------+--------+
| 10  | 1   | นำเข             | หาเงินลงทุน    |      | 47   | 300    |
|     |     | ้าและจำหน่ายเคมีภัณฑ์ |              |      |      |        |
+-----+-----+------------------+--------------+------+------+--------+
| 11  | 1   | น้ำยางพารา        | สอบทานกระแสเ |      | 47   | NA.*   |
|     |     |                  | งินสดของกิจการ |      |      |        |
+-----+-----+------------------+--------------+------+------+--------+
| 12  | 1   | ผ                | การนำหลักทรัพ  |      | 47   | NA**   |
|     |     | ลิตภัณฑ์เสริมความงาม | ย์เข้าจดทะเบียน |      |      |        |
|     |     |                  | (IPO)        |      |      |        |
+-----+-----+------------------+--------------+------+------+--------+
| 13  | 1   | โรงงานย้อมสีผ้า     | ปรับป         |      | 48   | 250    |
|     |     |                  | รุงโครงสร้างหนี้ |      |      |        |
+-----+-----+------------------+--------------+------+------+--------+
| 14  | 1   | ผลไม้กระป๋อง       | ปรับป         |      | 48   | 1,100  |
|     |     |                  | รุงโครงสร้างหนี้ |      |      |        |
|     |     |                  |              |      |      | 400    |
|     |     |                  | หาเงินลงทุน    |      |      |        |
+-----+-----+------------------+--------------+------+------+--------+
| 15  | 1   | สถาบันการเงิน      | ที่ปร          |      | 48   | 50,000 |
|     |     |                  | ึกษาการออกหลัก |      |      |        |
|     |     |                  | ทรัพย์หุ้นกู้อนุพันธ์ |      |      |        |
+-----+-----+------------------+--------------+------+------+--------+
| รว  |     |                  |              |      |      | 62,576 |
| มมูล |     |                  |              |      |      |        |
| ค่าโ |     |                  |              |      |      |        |
| ครง |     |                  |              |      |      |        |
| การ |     |                  |              |      |      |        |
+-----+-----+------------------+--------------+------+------+--------+

หมายเหตุ : * การให้บริการไม่มีลักษณะเป็นมูลค่าโครงการ

** อยู่ระหว่างการรอข้อสรุป

-   ธุรกิจให้บริการบริหารสินทรัพย์ด้อยคุณภาพ

กลุ่มลูกค้าสำหรับธุรกิจนี้ ได้แก่
สถาบันการเงินหรือบริษัท/องค์กรบริหารสินทรัพย์ซึ่งต้องการว่าจ้างผู้เชี่ยวชาญภายนอกมาบริหารสินทรัพย์ด้อยคุณภาพของตน
(Outsourcing) เพื่อลดต้นทุน เนื่องจากผู้เชี่ยวชาญจะมีความพร้อมทั้งด้านบุคลากรและระบบ

ผลงานด้านการบริหารสินทรัพย์ด้อยคุณภาพ ที่ได้รับมอบหมายตามสัญญา ณ 31 มกราคม 2548

+-----+-------------------+------------------------+------+----------+
| ล   | ประเภทธุรกิจ        | เจ้าของโครงการ          | ปีที่เ  | มูลหน     |
| ำดับ |                   |                        | ริ่มให้ | ี้โครงการ* |
|     |                   |                        |      | (ล้านบาท) |
|     |                   |                        | บ    |          |
|     |                   |                        | ริการ |          |
+-----+-------------------+------------------------+------+----------+
| 1   | บร                | บริษัทบริหารสินทรัพย์สุขุมวิท   | 47   | 33,000   |
|     | ิหารสินทรัพย์ด้อยคุณภาพ | จำกัด (SAM)             |      |          |
+-----+-------------------+------------------------+------+----------+

*มูลหนี้ตามบัญชี

3.2.2 ภาวะอุตสาหกรรมและการแข่งขัน

อุตสาหกรรมการปรับโครงสร้างหนี้และบริหารสินทรัพย์ด้อยคุณภาพ

อุตสาหกรรมนี้อาจถือได้ว่าเป็นอุตสาหกรรมที่เกิดขึ้นมาใหม่
อันเป็นผลจากวิกฤติเศรษฐกิจของประเทศไทย เมื่อปี 2540-2541
ซึ่งได้ส่งผลกระทบที่สำคัญต่อโครงสร้างทางเศรษฐกิจการเงินของประเทศอยู่ 2 ประการต่อเนื่องกัน
คือ 1) ผู้ประกอบการธุรกิจส่วนใหญ่ ตลอดจนประชาชนที่ต้องตกงาน
ประสบปัญหาสภาพคล่องทางการเงิน ไม่สามารถชำระหนี้ได้
และจำนวนมากต้องเข้าสู่กระบวนการล้มละลายและ/หรือ ฟื้นฟูกิจการ 2)
เงินกู้ของบุคคลเหล่านั้นที่กู้ยืมมาจากสถาบันการเงินต่างๆ กลายเป็นเงินกู้ที่ไม่สามารถชำระได้
หรือค้างชำระ เป็นสินทรัพย์ด้อยคุณภาพของสถาบันการเงินต่างๆ หรือที่รู้จักกันโดยทั่วไปว่า NPL
ซึ่งส่งผลให้สถาบันการเงินต่างๆประสบปัญหาการดำเนินงานและขาดความน่าเชื่อถือ

รัฐบาลได้พยายามออกมาตรการต่างๆ เพื่อแก้ไขปัญหา
โดยมีนโยบายที่จะแยกหนี้เสียออกจากระบบธนาคาร และสนับสนุนให้ธนาคาร
จัดตั้งบริษัทบริหารสินทรัพย์ของตน (Asset Management Company) เพื่อโอนหนี้เสียมาบริหาร
รวมทั้งมีการแก้ไข พระราชบัญญัติล้มละลาย โดยเพิ่มกระบวนการฟื้นฟูกิจการ เข้าไปในระบบ
เพื่อเปิดโอกาสให้กิจการสามารถแก้ไขหนี้ได้รวดเร็วขึ้นโดยมีกฎหมายรองรับ
และสามารถฟื้นฟูกิจการขึ้นได้ กฎหมายสำคัญที่ภาครัฐออกมาในช่วงปี 2540-2544
เพื่อแก้ไขปัญหาหนี้ NPL ดังกล่าว (ไม่นับรวมกฎหมายจัดตั้งองค์การปฏิรูประบบสถาบันการเงิน
(ปรส.)) ทำให้เกิดองค์กรใหม่และกระบวนการแก้ปัญหาหนี้ขึ้นในระบบ ประกอบด้วย

-   พระราชกำหนดบรรษัทบริหารสินทรัพย์สถาบันการเงิน พ.ศ. 2540 ซึ่งมีสาระสำคัญให้จัดตั้ง
    บรรษัทบริหารสินทรัพย์สถาบันการเงิน หรือเรียกชื่อย่อเป็นทางการว่า บบส. หรือ AMC
    เพื่อรับโอนสินทรัพย์จากบริษัทเงินทุน หรือ
    บริษัทเงินทุนหลักทรัพย์ที่ถูกระงับการดำเนินกิจการตามคำสั่งของรัฐมนตรีว่าการกระทรวงการคลังในขณะนั้น
    หรือสินทรัพย์จากสถาบันการเงินอื่นที่กองทุนเพื่อการฟื้นฟูและพัฒนาระบบสถาบันการเงินเข้าถือหุ้นและมีอำนาจจัดการ
    มาบริหารจัดการ

-   พระราชกำหนดบริษัทบริหารสินทรัพย์ พ.ศ. 2541
    ซึ่งมีสาระสำคัญให้บริษัทสามารถจดทะเบียนเป็น “บริษัทบริหารสินทรัพย์”
    เพื่อซื้อหรือรับโอนสินทรัพย์ด้อยคุณภาพจากสถาบันการเงินมาเพื่อบริหารหรือจำหน่ายจ่ายโอนต่อไป
    โดย พ.ร.ก. นี้ จะให้ความคุ้มครองบริษัทบริหารสินทรัพย์
    ในการรับโอนสิทธิเรียกร้องและหลักประกันจากสถาบันการเงิน

-   พระราชบัญญัติล้มละลาย ปรับปรุงใหม่ พ.ศ. 2542 มีสาระสำคัญคือ
    เพิ่มเติมกระบวนการฟื้นฟูกิจการ โดยกำหนดให้มีผู้ทำแผนฟื้นฟูกิจการ
    และผู้บริหารแผนฟื้นฟูกิจการ มาจัดการธุรกิจและทรัพย์สินของลูกหนี้ภายใต้กระบวนการตาม
    พ.ร.บ. นี้

-   พระราชกำหนดบรรษัทบริหารสินทรัพย์ไทย พ.ศ. 2544 รัฐบาลออกพ.ร.ก. ฉบับนี้
    เพื่อเร่งให้ธนาคารและสถาบันการเงินดำเนินการโอนหนี้เสียออกจากระบบสถาบันการเงิน
    โดยมีสาระสำคัญคือให้จัดตั้งบรรษัทบริหารสินทรัพย์ไทย ขึ้น มีชื่อย่อเป็นทางการว่า บสท. หรือ
    TAMC เพื่อทำหน้าที่บริหารสินทรัพย์ด้อยคุณภาพที่รับโอนมา รวมทั้งปรับโครงสร้างหนี้
    โครงสร้างการจัดการของลูกหนี้ พ.ร.ก.
    นี้กำหนดให้สถาบันการเงินหรือบริษัทบริหารสินทรัพย์ที่รัฐถือหุ้นอยู่เกิน 50%
    โอนสินทรัพย์ด้อยคุณภาพตามที่กำหนดมายัง บสท. ภายในสิ้นปี 2543
    และสถาบันการเงินหรือบริษัทบริหารสินทรัพย์อื่น ก็สามารถโอนสินทรัพย์ด้อยคุณภาพให้แก่ บสท.
    ได้ ซึ่ง พ.ร.ก. นี้ ได้กำหนดราคาโอนไว้ชัดเจน
    รวมทั้งกำหนดวิธีการในการแบ่งปันผลกำไรและรับผิดชอบในผลขาดทุน
    ที่จะเรียกเก็บจากลูกหนี้ในอนาคต

ภาวะการณ์และกฎหมายดังกล่าว ได้ทำให้เกิดธุรกิจประเภทใหม่ขึ้น คือ
การให้บริการที่ปรึกษาแก่ลูกหนี้ในการปรับโครงสร้างหนี้ การจัดทำแผนและบริหารแผนฟื้นฟูกิจการ
และการเข้ารับเป็นผู้บริหารสินทรัพย์ด้อยคุณภาพ

โครงสร้างของอุตสาหกรรม

ผลของกฎหมายดังกล่าว ทำเกิดองค์กรและผู้ประกอบการขึ้นใหม่
ซึ่งอาจกล่าวได้ว่าโครงสร้างของอุตสาหกรรมนี้ มีผู้ที่เกี่ยวข้องอยู่ 3 ระดับ

ระดับที่หนึ่งคือ ลูกหนี้ ซึ่งกลายเป็น NPL ของสถาบันการเงิน
ลูกหนี้เหล่านี้มีความจำเป็นที่จะต้องเจรจากับเจ้าหนี้เพื่อทำการปรับโครงสร้างหนี้
บางรายสามารถทำเองได้ บางรายมีความยุ่งยากซับซ้อนจึงต้องการผู้เชี่ยวชาญมาให้คำปรึกษา
หลายรายเข้าสู่กระบวนการฟื้นฟูกิจการของศาลล้มละลายเพื่อให้สามารถดำเนินการได้โดยมีกฎหมายรองรับ
ซึ่งต้องมีการแต่งตั้งผู้ทำแผนและผู้บริหารแผนฟื้นฟูกิจการ ดังนั้นในส่วนนี้
ทำให้เกิดผู้ประกอบธุรกิจให้บริการที่ปรึกษาในการปรับโครงสร้างหนี้เป็นวิชาชีพ
ซึ่งแต่ละรายอาจมีขอบเขตการให้บริการต่างกัน

สำหรับบริษัทฯและบริษัทย่อย (AIP) เป็นหนึ่งในผู้ให้บริการในส่วนนี้โดยมีบริการครบวงจร
ซึ่งรวมถึงการจัดหาแหล่งเงินทุนและอื่นๆ

ระดับที่สอง คือ เจ้าหนี้สถาบันการเงินผู้ให้กู้ ซึ่งส่วนใหญ่คือธนาคารทั้งของเอกชนและของรัฐ
ลูกหนี้ของธนาคารเหล่านี้ได้กลายเป็น NPL ธนาคารบางรายได้โอน NPL
บางส่วนให้แก่บริษัทบริหารสินทรัพย์ที่ตนจัดตั้งขึ้น หรือให้แก่ บบส. และ บสท. บางรายยังไม่ได้โอน
บางรายมีส่วนที่ยังไม่ได้โอนเหลืออยู่มาก บางรายมี NPL เกิดขึ้นใหม่ หรือมี NPL
ที่บรรลุข้อตกลงไปแล้วกลับมาเป็น NPL อีก (Re-entry NPL) เจ้าหนี้เหล่านี้
ส่วนมากมีการจัดตั้งหน่วยงานพิเศษขึ้นใหม่เพื่อบริหารจัดการ NPL ที่ไม่ได้โอนออก
แต่การบริหารติดตาม NPL ที่เป็นลูกหนี้รายย่อยให้มีประสิทธิภาพจะมีค่าใช้จ่ายสูง
รวมทั้งต้องใช้บุคลากรจำนวนมาก การบริหารติดตามหนี้รายย่อยเหล่านี้
จึงมีแนวโน้มที่จะว่าจ้างผู้เชี่ยวชาญภายนอกมากขึ้น

ระดับที่สาม คือ บริษัท/องค์กรบริหารสินทรัพย์ ที่รับโอน NPL มาจากธนาคาร
ในระดับนี้บางรายได้รับโอน NPL มาจำนวนมากและมีบุคลากรไม่เพียงพอ ประกอบกับ NPL
ที่รับมาส่วนมากจะเป็นลูกหนี้รายย่อยซึ่งกระจายอยู่ทั่วประเทศ การบริหารติดตาม
ตลอดจนการฟ้องร้องบังคับคดี จึงมีค่าใช้จ่ายสูง บริษัทบริหารสินทรัพย์บางแห่ง
จึงว่าจ้างบุคคลภายนอกบริหาร

ดังนั้นในระดับที่สองและที่สามนี้ จึงมีผู้ประกอบการรับจ้างบริหาร NPL เกิดขึ้นและให้บริการ
โดยบริษัทฯได้รับคัดเลือกโดยวิธีประมูลตามระเบียบการจัดซื้อจัดจ้างและตั้งให้เป็นผู้บริหาร NPL
ให้แก่บริษัทบริหารสินทรัพย์สุขุมวิทจำกัด เมื่อเดือนกรกฎาคม 2547

แผนภาพแสดงโครงสร้างอุตสาหกรรม

ขนาดของตลาด และการแข่งขัน

ขนาดของตลาดการให้บริการปรับโครงสร้างหนี้และบริหารสินทรัพย์ด้อยคุณภาพนี้
มีขนาดตามสัดส่วนของปริมาณ NPL ที่มีในระบบโดยรวม

จากข้อมูลของธนาคารแห่งประเทศไทยที่จัดทำล่าสุดเมื่อวันที่ 6 ธันวาคม 2548
ยังคงมียอดภาระสินเชื่อจัดชั้นต่ำกว่ามาตรฐาน (NPL) ในระบบสถาบันการเงิน ซึ่งไม่รวม NPL
ที่ได้โอนจากธนาคาร/สถาบันการเงินไปยังบริษัทบริหารสินทรัพย์ทั้งหลาย ณ สิ้นสุดไตรมาส 3/2548
เป็นจำนวน 576,897 ล้านบาท คิดเป็น 9.93% ของยอดคงค้าง NPL ทั้งระบบ
ในจำนวนนี้มีทั้งลูกหนี้รายบุคคลและลูกหนี้ธุรกิจ ซึ่งบริษัทฯประเมินว่า
หนี้บางส่วนที่อาจมีสถานะเป็นหนี้ที่ทำการปรับหนี้เสร็จไปแล้วและอยู่ระหว่างผ่อนชำระ
บางส่วนอาจมีสถานะอยู่ระหว่างเจรจาหรืออยู่ระหว่างกระบวนการทางกฎหมาย
และบางส่วนอาจเป็น NPL ใหม่ หรือ Re-entry NPL ซึ่งจากข้อมูลของธนาคารแห่งประเทศไทย
ณ สิ้นสุดไตรมาส 3 ปี 2548 มียอด NPL ที่เพิ่มขึ้นมากกว่า 81,518 ล้านบาท โดยเป็น
Re-entry NPL จำนวน 27,968 ล้านบาท และภาคธุรกิจที่มียอด NPL
เพิ่มขึ้นมากที่สุดได้แก่ภาคธุรกิจอุตสาหกรรมมีจำนวน 29,519 ล้านบาท หรือคิดเป็น 36.21%
ของยอด NPL ที่เพิ่มขึ้น โดยเป็น NPL ที่ Re-Entry จำนวน 16,204 ล้านบาท เป็น NPL
ใหม่จำนวน 7,786 ล้านบาท รองลงมาคือภาคการพาณิชย์ จำนวน 14,022 ล้านบาท หรือคิดเป็น
17.20% ของยอด NPL ที่เพิ่มขึ้น โดยมี NPL ที่ Re-Entry จำนวน 3,197 ล้านบาท เป็น NPL
ใหม่จำนวน 5,346 ล้านบาท ตามรายละเอียดการเพิ่มขึ้นของ NPL ดังต่อไปนี้

  ------------------------ -------------- ------------- ---------- -------------
  ประเภทธุรกิจ               สิ้นสุดไตรมาส 3 ปี                          
                           2548 (ล้านบาท)                           

                           จำนวนใหม่       Re-Entry      อื่นๆ        รวมยอดเพิ่มขึ้น

  1. การเกษตรประมงและป่าไม้  831            563           370        1,764

  2. เหมืองแร่และย่อยหิน       25             57            144        226

  3. ภาคอุตสาหกรรรม         7,786          16,204        5,529      29,519

  4. การก่อสร้าง             1,141          722           1,057      2,920

  5. การพาณิชย์              5,346          3,197         5,479      14,022

  6.                       151            88            636        875
  การธนาคารและธุรกิจการเงิน                                           

  7. ธุรกิจเกี่ยวกับอสังหาริมทรัพย์ 4,378          3,126         2,925      10,429

  8. การสาธารณูปโภค         580            464           907        1,951

  9. การบริการ              3,936          1,803         2,440      8,179

  10. การอุปโภคบริโภคส่วนบุคคล 6,050          1,741         3,817      11,608

  11. อื่นๆ                  11             3             11         25

  รวม                      30,235         27,968        23,315     81,518
  ------------------------ -------------- ------------- ---------- -------------

หมายเหตุ ข้อมูลการเพิ่มขึ้นของ NPL
ไม่รวมสนง.วิเทศธนกิจของธนาคารพาณิชย์ต่างประเทศและบริษัทเครดิตฟองซิเอร์

ธุรกิจปรับโครงสร้างหนี้ จัดทำแผนและบริหารแผนฟื้นฟูกิจการ

ปริมาณของหนี้ในส่วนที่ยังปรับหนี้ไม่แล้วเสร็จสมบูรณ์ จะเป็นตลาดสำหรับธุรกิจการปรับโครงสร้างหนี้
จัดทำแผนและบริหารแผนฟื้นฟูกิจการ
ซึ่งในการจัดทำแผนและบริหารแผนฟื้นฟูกิจการตามกระบวนการของศาลล้มละลายนั้น
ศาลมีอำนาจแต่งตั้งผู้ใดเป็นผู้ทำแผนในคดีนั้นๆก็ได้
ซึ่งบางส่วนลูกหนี้เดิมหรือเจ้าหนี้จะขอเป็นผู้ทำแผนและผู้บริหารแผน
บางส่วนผู้ให้บริการวิชาชีพจะเป็นผู้ทำแผนและบริหารแผน
ผู้ทำแผนและผู้บริหารแผนที่ดำเนินการเป็นธุรกิจวิชาชีพ
จะสามารถเป็นผู้ทำแผนและผู้บริหารแผนได้ในทุกคดี
โดยจะต้องมีคุณสมบัติและได้รับใบอนุญาตจากสำนักฟื้นฟูกิจการของลูกหนี้ กรมบังคับคดี ซึ่ง ณ วันที่
31 ธันวาคม 2548 มีผู้ที่ได้รับอนุญาตอยู่ 9 รายรวมทั้งบริษัทย่อยของบริษัทฯ คือ AIP

บริษัทฯและบริษัทย่อย จัดว่าเป็นผู้ให้บริการรายใหญ่รายหนึ่ง ผู้ให้บริการที่ได้รับใบอนุญาตรายอื่นๆ
มีอาทิ บริษัท เนชั่นแนล แอ็ดไวเซอรี่ จำกัด (เดิมคือ บริษัท เฟอร์เรียร์ ฮอดจ์สัน จำกัด) บริษัท
เชอร์ชิลล์ ไพรซ์ แพลนเนอร์ จำกัด บริษัท ที่ปรึกษาธุรกิจ อินทนนท์ จำกัด เป็นต้น
ส่วนการปรับโครงสร้างหนี้นอกกระบวนการของศาลล้มละลายนั้น
ไม่มีข้อกำหนดคุณสมบัติของผู้ทำหน้าที่ที่ปรึกษาการปรับโครงสร้างหนี้
ที่ปรึกษารายใหญ่ที่น่าจะเป็นคู่แข่งของบริษัทฯ
ในปัจจุบันพบว่าส่วนใหญ่จะเป็นบริษัทที่ถือหุ้นจากต่างประเทศ
ในขณะที่บริษัทที่บริหารงานโดยคนไทยมีอยู่น้อยราย ซึ่งในด้านของการแข่งขันนั้น ปัจจุบันถือว่า
ยังไม่รุนแรง แต่การแข่งขันจะมีมากขึ้นสำหรับลูกค้าที่มีขนาดใหญ่ มีหนี้สินจำนวนมาก
เนื่องจากผู้ให้บริการมีโอกาสได้ค่าธรรมเนียมมากขึ้นและได้รับความน่าเชื่อถือเพิ่มมากขึ้นจากการมีลูกค้ารายใหญ่
บริษัทฯและบริษัทย่อย มีข้อได้เปรียบคือ มีบริการครบวงจร
มีชื่อเสียงเป็นที่ยอมรับจากทั้งเจ้าหนี้และลูกหนี้
และมีความสัมพันธ์กับธุรกิจหลายกลุ่มในการแนะนำลูกค้าให้บริษัทฯ

ธุรกิจให้บริการบริหารสินทรัพย์ด้อยคุณภาพ

ขนาดของตลาดของลูกค้าในส่วนนี้ ในปัจจุบันส่วนใหญ่ยังอาจจะอิงกับ
ปริมาณหนี้ที่อยู่ในสถานะฟ้องร้องดำเนินคดี หรือค้างชำระเป็นเวลานาน
ซึ่งการให้บริการจะครอบคลุมถึงการจัดการด้านการตลาดกับหลักประกันที่ยึดมาด้วย
ตลาดส่วนนี้ดังที่กล่าวแล้ว จะมาจากทั้งระบบสถาบันการเงินหรือธนาคารทั้งของรัฐและเอกชน
และจากบริษัทบริหารสินทรัพย์
ดังเช่นที่บริษัทฯได้รับการคัดเลือกโดยวิธีการประมูลตามระเบียบการจัดซื้อจัดจ้างให้เป็นผู้บริหารสินทรัพย์ด้อยคุณภาพจาก
SAM และอีกส่วนหนึ่งยังคงอยู่กับสถาบันการเงิน

จากข้อมูลเบื้องต้น NPL ของธนาคารแห่งประเทศไทย ณ สิ้นสุดไตรมาส 3 ปี 2548 ซึ่งมี NPL
รวม 576,897 ล้านบาทนั้น ยังมี NPL ที่ได้ทำการปรับโครงสร้างหนี้
และมีการเจรจาปรับโครงสร้างหนี้สำเร็จด้วยวิธีอื่นๆ จำนวน 17,560 ล้านบาท และ 95,359
ล้านบาท ตามลำดับ รวม NPL ที่ลดลงทั้งระบบจำนวน 112,919 ล้านบาท
ซึ่งจะเห็นได้ว่าในระยะเวลาหลายปีข้างหน้าประเทศไทยจะยังมีปริมาณ NPL
อยู่ในระบบอีกเป็นจำนวนมาก

สำหรับการจ้างผู้อื่นบริหาร NPL นั้น ในช่วงที่ผ่านมาจนถึงปัจจุบัน มีผู้ลงทุนที่ซื้อสินทรัพย์ไปจากปรส.
รวมทั้งธนาคารเจ้าหนี้และบริษัทบริหารสินทรัพย์ของรัฐ ว่าจ้างผู้อื่นบริหาร ในตลาดปัจจุบัน
มีผู้ให้บริการบริหารหนี้แก่สถาบันการเงิน/องค์กรบริหารสินทรัพย์ต่างๆพอสรุปได้ดังนี้

  -------------------------------------- --------------------------------
  - บริษัทบริหารสินทรัพย์ กรุงเทพพาณิชย์ จำกัด     - บริษัทเงินทุน เกียรตินาคิน จำกัด
                                         (มหาชน)

  - บริษัทบริหารสินทรัพย์ เอ็น เอฟ เอส จำกัด     - บริษัทบริหารสินทรัพย์ แม็กซ์ จำกัด

  - บริษัทเงินทุน ทิสโก้ จำกัด (มหาชน)          - บริษัท พรีเมียร์ ซีเอ็มเอส จำกัด

  - บริษัทบริหารสินทรัพย์ สุขุมวิท จำกัด           - บริษัทบริหารสินทรัพย์ เพทาย จำกัด

  - บริษัท เอสซีบี แคปปิตอล เซอร์วิส จำกัด       - บริษัทบริหารสินทรัพย์ พลอย จำกัด

  - บริษัทบริหารสินทรัพย์ พญาไท จำกัด           - บริษัท บางกอกแคปปิตอล อัลไลแอนซ์
                                         จำกัด

  - บริษัท เอแคป แอ๊ดไวเซอรี่ จำกัด (มหาชน)    
  -------------------------------------- --------------------------------

โดยที่บริษัทเงินทุนหรือบริษัทบริหารสินทรัพย์ส่วนใหญ่เกือบทั้งหมดเป็นบริษัทที่จัดตั้งโดยสถาบันการเงินเพื่อรับบริหารหนี้ของสถาบันการเงินตนเองหรือผู้อื่น
บริษัทบริหารสินทรัพย์อิสระที่ไม่ขึ้นกับสถาบันการเงินใดๆ
ซึ่งน่าจะถือว่าเป็นคู่แข่งโดยตรงกับบริษัทฯจึงมีเพียง 2 ราย ได้แก่ บริษัท พรีเมียร์ ซีเอ็มเอส
จำกัด และบริษัท บางกอกแคปปิตอล อัลไลแอนซ์ จำกัด

ในด้านการแข่งขันนั้น บริษัทฯประเมินว่าจะมีการแข่งขันเพิ่มมากขึ้น
เนื่องจากจะมีผู้ให้บริการรายใหม่เข้ามาสู่ตลาดเพิ่มมากขึ้น
ในการเสนอตัวเพื่อรับคัดเลือกเป็นผู้บริหารสินทรัพย์ด้อยคุณภาพของ SAM
บริษัทฯต้องทำการคัดเลือกแข่งขันกับผู้เสนอบริการอีกหลายราย
ซึ่งเป็นบางรายก็เป็นผู้ประกอบการรายใหม่ นอกจากนี้ พ.ร.ก. บริษัทบริหารสินทรัพย์
กำลังอยู่ระหว่างการแก้ไขเพิ่มเติมให้บริษัทบริหารสินทรัพย์สามารถรับจ้างบริหารสินทรัพย์ได้ด้วย
จากเดิมซึ่งมีข้อจำกัดให้ต้องรับโอนหรือซื้อสินทรัพย์ไปเท่านั้น หากกฎหมายนี้ได้รับการแก้ไขเสร็จ
ซึ่งยังไม่สามารถประมาณระยะเวลาได้ บริษัทบริหารสินทรัพย์ในปัจจุบันซึ่งรวมทั้ง บสท. และ บบส.
มีจำนวนทั้งสิ้น 18 ราย บางรายที่มีความพร้อมอาจจะเข้ามาสู่ตลาดให้บริการรับจ้างบริหาร
ซึ่งจะทำให้จำนวนผู้ให้บริการมีมากขึ้น การแข่งขันย่อมเพิ่มมากขึ้นด้วย

สำหรับปัจจัยสำคัญที่จะทำให้บริษัทฯประสบความสำเร็จในการแข่งขันในธุรกิจการบริหารสินทรัพย์ด้อยคุณภาพนั้นประกอบด้วย

1.  บริษัทฯมีบุคลากร ที่มีประสบการณ์ และความเข้าใจในการแก้ปัญหาหนี้สินด้อยคุณภาพ
    โดยจะต้องสามารถพิจารณาและตัดสินใจถึงการรักษาสมดุลระหว่างการแก้ไขปัญหาให้ลูกหนี้อย่างยั่งยืน
    ความรวดเร็วในการแก้ปัญหา และการลดความสูญเสียให้แก่สถาบันการเงิน
    บุคลากรที่มีประสบการณ์ของบริษัทฯสามารถอบรมและสร้างทีมงานใหม่ที่มีคุณภาพเพื่อรองรับงานใหม่ได้
    ตลอดจนสามารถทำงานทดแทนกันและจัดสรรบุคลากรให้เป็นหัวหน้าของทีมงานใหม่
    หากมีงานเพิ่มเติมในอนาคตได้

2.  ระบบเทคโนโลยีและสารสนเทศที่มีประสิทธิภาพในการบริหารและจัดการข้อมูลให้ทันต่อเหตุการณ์
    และมีมาตรฐานเดียวกันกับสถาบันการเงินโดยทั่วไป

3.  ความมุ่งมั่นในการเป็นผู้บริหารสินทรัพย์มืออาชีพที่สามารถให้ความมั่นใจแก่ผู้ว่าจ้าง
    ซึ่งครอบคลุมทั้งความสามารถและประสิทธิภาพในการบริหารงาน
    ความมั่นคงในอนาคตระยะยาวของธุรกิจของบริษัทฯ

4.  บริษัทฯเสนออัตราค่าบริการที่เป็นธรรม
    และสามารถลดต้นทุนในการบริหารสินทรัพย์ด้อยคุณภาพของผู้ว่าจ้างได้

ทิศทางหน่วยงานบริหาร NPL ของรัฐ และผลกระทบ

สำหรับบริษัทบริหารสินทรัพย์ของรัฐนั้น มี 6 ราย ได้แก่ บริษัทบริหารสินทรัพย์กรุงเทพพาณิชย์จำกัด
(บสก. หรือ BAM) บริษัทบริหารสินทรัพย์เพชรบุรีจำกัด (PAMC) บริษัทบริหารสินทรัพย์รัตนสินจำกัด
(RAM) บริษัทบริหารสินทรัพย์สุขุมวิทจำกัด (SAM) บสท. และ บบส. ซึ่งเมื่อเดือนพฤษภาคม 2547
กองทุนเพื่อการฟื้นฟูฯ ได้มีการโอนกิจการและ NPL ของ PAMC ได้มาให้ SAM บริหาร ทำให้ SAM
ประกาศคัดเลือกผู้รับบริหาร NPL นอกจากนี้ทางรัฐบาลย้งมีแนวทางที่ต้องการเร่งให้การบริหาร
NPL ภายใต้หน่วยงานรัฐดำเนินการแล้วเสร็จภายใน 3 ปี และมีแนวคิดในการรวมศูนย์การบริหาร
NPL ของหน่วยงานรัฐ

แนวโน้มการเติบโต

บริษัทฯมีข้อได้เปรียบและจุดแข็ง ในการให้บริการและในการที่จะเติบโตในธุรกิจนี้
นอกจากนี้บริษัทฯยังเชื่อว่า NPL เป็นสิ่งที่จะต้องมีเกิดขึ้นในระบบ
โดยเฉพาะกับประเทศที่มีอัตราการเติบโตทางเศรษฐกิจค่อนข้างสูง หรือกลุ่ม Emerging
countries เช่นประเทศในภูมิภาคอาเซียน รวมทั้ง อินเดีย จีน เกาหลี เป็นต้น ปริมาณของ NPL
ในประเทศไทยมีจำนวนมากพอและอาจจะมี NPL เพิ่มขึ้นจากแนวโน้มดอกเบี้ยที่สูงขึ้น
ซึ่งเพียงพอที่จะนำรายได้และการเติบโตมาสู่บริษัทฯ
รวมทั้งมีธุรกรรมอื่นที่เกี่ยวเนื่องกับการบริหารหนี้ ซึ่งจะเป็นโอกาสทางธุรกิจแก่บริษัทฯเช่นกัน

อุตสาหกรรมอื่นที่บริษัทฯให้บริการ

สำหรับธุรกิจด้านอื่นที่บริษัทฯให้บริการ
นอกเหนือจากการปรับโครงสร้างหนี้และการบริหารสินทรัพย์ด้อยคุณภาพ ได้แก่
ที่ปรึกษาทางการเงินในการจัดหาแหล่งเงินทุน ทั้งด้านการหาวงเงินสินเชื่อ การจัดหานักลงทุน
การควบรวมกิจการ
ซึ่งส่วนหนึ่งเป็นงานต่อเนื่องจากการให้บริการที่ปรึกษาทางการเงินในการปรับโครงสร้างหนี้
งานให้บริการที่ปรึกษาทางการเงินในการออกและเสนอขายหลักทรัพย์
และงานให้บริการที่ปรึกษาทางการเงินอื่นๆ

ในส่วนของงานที่ปรึกษาทางการเงินในการออกและเสนอขายหลักทรัพย์นั้น
ถือได้ว่าเป็นตลาดที่กำลังเติบโตขึ้นเช่นเดียวกัน โดยนับตั้งแต่ปี 2545
ซึ่งภาวะเศรษฐกิจมีแนวโน้มปรับตัวดีขึ้น
การฟื้นตัวของภาวะการซื้อขายหลักทรัพย์ส่งผลให้มีจำนวนกิจการที่มีความต้องการระดมทุนโดยผ่านการเสนอขายหุ้นต่อประชาชนทั่วไปเพิ่มสูงขึ้น

จากข้อมูลของสำนักงาน ก.ล.ต. ในปี 2545 ถึงสิ้นสุดการปรับปรุงวันที่ 13 กันยายน 2548
มีมูลค่าการเสนอขายหลักทรัพย์ให้กับประชาชนครั้งแรก (IPO)สรุปได้ดังนี้

  ------------------------------------- ------------ ----------- ------------ ------------------
                                        ปี 2545       ปี 2546      ปี 2547       สิ้นสุดไตรมาส3/2548

  มูลค่าเสนอขายหลักทรัพย์ให้กับประชาชนครั้งแรก   13,906.54    21,032.04   37,671.08    17,972.26
  (IPO) (ล้านบาท)                                                              
  ------------------------------------- ------------ ----------- ------------ ------------------

  ที่มา : สำนักงานคณะกรรมการกำกับหลักทรัพย์และตลาดหลักทรัพย์

ข้อมูลดังกล่าวแสดงให้เห็นถึง แนวโน้มความต้องการระดมเงินทุนจากตลาดทุนที่เพิ่มมากขึ้นทุกปี
โดยที่ยังมีแนวโน้มที่จะเพิ่มขึ้นในปีถัดไป หากภาวะเศรษฐกิจยังคงขยายตัวอย่างต่อเนื่อง

สำหรับแนวโน้มการแข่งขันของธุรกิจที่ปรึกษาทางการเงินในส่วนนี้
คาดว่าจะมีการแข่งขันที่รุนแรงขึ้นในอนาคต
เนื่องจากบริษัทหลักทรัพย์หลายแห่งหันมามุ่งเน้นธุรกิจที่ปรึกษาทางการเงินและ/หรือวาณิชธนกิจมากยิ่งขึ้น
เนื่องจากเป็นการเพิ่มรายได้ และสนับสนุนธุรกิจหลักทรัพย์ของตนเอง
รวมถึงการเพิ่มขึ้นของบริษัทที่ปรึกษาทางการเงินที่จัดตั้งขึ้นใหม่
โดยปัจจุบันมีผู้ประกอบการที่ปรึกษาทางการเงินที่ได้รับอนุญาตจากสำนักงาน ก.ล.ต. ณ วันที่ 31
ธันวาคม 2548 ทั้งสิ้น 70 ราย ความสามารถในการแข่งขันของธุรกิจที่ปรึกษาทางการเงินในส่วนนี้
จะขึ้นอยู่กับคุณภาพของบุคลากร ประสบการณ์ และความเชี่ยวชาญในการให้คำปรึกษาเป็นหลัก
บริษัทฯมีข้อเสียเปรียบเนื่องจาก
บริษัทฯไม่ได้เป็นบริษัทหลักทรัพย์ซึ่งมีฐานลูกค้าและมีใบอนุญาตประกอบธุรกิจหลักทรัพย์ประเภทการจัดจำหน่ายหลักทรัพย์เพื่อเสนอบริการรับประกันการจำหน่ายหุ้นให้แก่ลูกค้า
อย่างไรก็ตาม การจะได้เป็นที่ปรึกษาทางการเงิน ยังต้องมีความสัมพันธ์ที่ดีกับเจ้าของกิจการด้วย
ในปัจจุบันถึงวันที่ 31 ธันวาคม 2548 บริษัทฯมีลูกค้าอยู่ระหว่างการเตรียมตัวสำหรับ IPO อยู่ 3
ราย ซึ่ง 1 ใน 3
รายนั้นได้รับการอนุมัติให้เสนอขายหุ้นจากสำนักงานคณะกรรมการกำกับหลักทรัพย์และตลาดหลักทรัพย์แล้วเมื่อปลายเดือนกันยายน
2548 ที่ผ่านมา

3.3 การจัดหาผลิตภัณฑ์และบริการ 

ปัจจุบันบริษัทฯและบริษัทย่อย มีผู้บริหารและทีมงานในสายงานที่ปรึกษาทางการเงินและวาณิชธนกิจ
ที่ล้วนแล้วแต่เป็นผู้ที่มีประสบการณ์ในธุรกิจวาณิชธนกิจและการเงินมาเป็นเวลากว่า 10 ปี
รวมทั้งยังมีสายสัมพันธ์ที่ดีต่อลูกค้า โดยมีผู้ได้รับวุฒิบัตรจากชมรมวาณิชธนกิจ
สำหรับการเป็นผู้ที่สอบผ่านหลักสูตรที่ปรึกษาทางการเงิน และสามารถปฏิบัติงาน
เป็นผู้ควบคุมการปฏิบัติงานจำนวน 4 คน

ขั้นตอนหลักๆ ในการดำเนินงาน จะเริ่มต้นจากการศึกษาปัญหาของลูกค้า
รวมถึงศึกษากฎระเบียบที่เกี่ยวข้องต่าง ๆ
เพื่อหาแนวทางในการแก้ปัญหาให้กับลูกค้าตลอดจนให้คำแนะนำ สอบทานฐานะของกิจการ (Due
Diligence) โดยการสอบถามผู้บริหารและสอบทานเอกสาร
จัดเตรียมประมาณการทางการเงินหรือเอกสารที่เกี่ยวข้อง โดยการดำเนินงานจะรับผิดชอบเป็นทีม
และประสานงานกับหน่วยงานที่เกี่ยวข้อง (รายละเอียดของกระบวนการทำงานสำหรับแต่ละบริการ
บริษัทฯได้อธิบายไว้ในหัวข้อ 3.1 ลักษณะของผลิตภัณฑ์หรือบริการ)

สำหรับบุคลากรด้านการบริหารสินทรัพย์ด้อยคุณภาพนั้น
บริษัทฯมีทีมงานซึ่งมีประสบการณ์มาจากการทำงานให้บริหารNPL
ตั้งแต่เมื่อมีการประมูลซื้อสินทรัพย์จาก ปรส. ซึ่งมีความชำนาญในงานบริหาร NPLเป็นอย่างดี

3.4 งานที่ยังไม่ส่งมอบ

เนื่องจากลักษณะของงานที่ปรึกษาจะเป็นงานต่อเนื่องที่จะต้องติดตามประสานงานไปจนกว่างานจะแล้วเสร็จ
ดังนั้นงานในปัจจุบันที่อยู่ระหว่างดำเนินการให้บริการ ถือเป็นงานที่ยังไม่ได้ส่งมอบของบริษัทฯ ซึ่ง ณ
วันที่ 31 ธันวาคม 2548 ยังคงมีงานให้บริการที่ปรึกษา
แบ่งตามลักษณะการให้บริการตามจำนวนลูกค้า ได้ดังต่อไปนี้

+----------------------+---------+----------------+-------------------+
| ประเภทการให้บริการ     | จำ      | คาดว่าจะแล้วเสร็จ | มูลหนี้ / เงินทุนที่จัดหา |
|                      | นวนลูกค้า |                |                   |
|                      |         |                | (ล้านบาท)          |
+----------------------+---------+----------------+-------------------+
| การปรับปรุงโครงสร้างหนี้  | 9       | 2549           | 11,151            |
+----------------------+---------+----------------+-------------------+
| การจัดหาแหล่งเงินทุน     | 4       | 2549           | 51,100            |
+----------------------+---------+----------------+-------------------+
| นำบริษัทเข้าจดทะเบียน    | 3       | 2549           | 325               |
| (IPO)                |         |                |                   |
+----------------------+---------+----------------+-------------------+
| อื่นๆ                  | 1       | 2549           | n.a.              |
+----------------------+---------+----------------+-------------------+
| รวม                  | 17      |                | 62,576            |
+----------------------+---------+----------------+-------------------+

  หมายเหตุ : ไม่รวมงานให้บริการบริหารสินทรัพย์ด้อยคุณภาพกับ SAM